Folketing
2006-12-14

I Det Konservative Folkeparti prioriterer vi et godt sundhedsvæsen meget højt. Vi lever jo i et af verdens rigeste lande, og derfor skal vi også have et sundhedsvæsen i verdensklasse, også når det handler om kræftområdet. Her halter Danmark jo desværre bagefter med hensyn til at sikre patienternes chancer for helbredelse og overlevelse, og der er problemer med at overholde patienternes behandlingsgaranti. At vi i dag har en behandlingsgaranti for kræftramte, er dog i høj grad VK-regeringens fortjeneste. VK-regeringen har i den grad været med til at søsætte behandlingsgarantien og omsætte den til praksis i patienternes hverdag. Og jeg vil gerne understrege, at vi Konservative har været med ved alle de aftaler, der er blevet lavet på kræftområdet. Vi har været med til at tilføre kræftbehandlingen adskillige hundrede millioner kroner. VK-regeringen har med andre ord, siden den kom til i 2001, gjort en stor indsats for at løfte sygehusvæsenet generelt og kræftområdet især, og det vil jeg gerne illustrere gennem et par økonomiske nøgletal på området. Allerede ved økonomiaftalerne for 2003 blev der afsat 570 mio. kr.